PRESSEMEDDELELSE:

**Nyt nordisk projekt om genbrug af byggematerialer styrker kompetencer hos studerende på nordiske erhvervsuddannelser.**

***Programmet Nordic Sustainable Construction lancerer nyt projekt for at styrke de studerendes praktiske kompetencer inden for genbrug af byggematerialer på nordiske erhvervsuddannelser. Mens Norion og Videncenter for Håndværk og Bæredygtighed vandt projektet og mellem januar 2023 og november 2024 vil skabe nye undervisningsmaterialer, ser ny generalsekretær for Nordisk Ministerråd, Karen Ellemann, projektet som et godt eksempel på, hvordan nordisk samarbejde hjælper med at løse fælles udfordringer.***

**Nye kompetencer efterspurgt**

I byggebranchen er der efterspørgsel på nye kompetencer til at understøtte den grønne omstilling. Samtidig medvirker det nordiske engagement i at bekæmpe klimaforandringer og den stigende ressourcemangel til et øget fokus på genbrug af byggematerialer.

For at ruste byggebranchen til disse udfordringer fokuserer programmet Nordic Sustainable Construction på de nordiske erhvervsuddannelser igennem udvikling af undervisningsmaterialer, som skal undervise de studerende i at genbruge byggematerialer.

”Nordic Sustainable Construction bidrager til den Nordiske Vision om at blive den mest bæredygtige region inden 2030. Derfor er vi nødt til at gentænke måden vi benytter ressourcer på, og her er der et stort potentiale for forbedringer i byggebranchen”, siger Helle Redder Momsen, Sekretariatsleder af Nordic Sustainable Construction, og tilføjer:

”Vi vil accelerere disse forbedringer igennem kompetenceopbygning af de studerende, som vil bringe ny viden med ud på deres arbejdspladser og således fungere som ambassadører for øget genbrug af byggematerialer i Norden”.

**Konsortium med erfaring i cirkulær økonomi og undervisning på erhvervsuddannelser**

Projektet om udvikling af undervisningsmaterialer blev sendt i udbud i efteråret 2022 og blev vundet af et konsortium bestående af konsulentfirmaet Norion Consult og Videnscenter for Håndværk og Bæredygtighed i januar 2023. Sammen har konsortiet erfaring med både cirkulær økonomi i byggeri samt undervisning på erhvervsuddannelser.

”Igennem de seneste år har emnet om bæredygtighed gradvist opnået fodfæste i undervisning på erhvervsuddannelser. Men det specifikke emne om genbrug er stadig ikke på erhvervsuddannelsers agenda, hvilket understreger vigtigheden af dette projekt. Derfor ser vi frem til at understøtte opbygningen af genbrugskompetencer i Norden”, siger Bjørn Bauer, Direktør af Norion Consult.

Projektet består af en indledende kortlægning af relevant lovgivning samt eksisterende undervisningsmaterialer vedrørende genbrug af byggematerialer i hvert nordisk land. På denne baggrund skal konsortiet udvikle, teste, udbrede og evaluere supplerende undervisningsmateriale i tæt samarbejde med nordiske erhvervsuddannelser.

**Nordisk samarbejde er afgørende**

Det nye projekt, der skal styrke de studerendes praktiske kompetencer inden for genbrug af byggematerialer er en del af en større nordisk kontekst – vision 2030.

Nordisk Ministerråds vision 2030 stræber efter, at Norden bliver den førende region inden for bæredygtigt og konkurrencedygtigt byggeri inden 2030. Men for at lykkedes med en grøn omstilling samt cirkularitet i den nordiske byggebranche, er samarbejde og projekter på tværs af Norden afgørende.

”Ressourceknaphed og cirkularitet i byggebranchen er udfordringer for alle nordiske lande i disse år. Gennem nordisk samarbejde og projekter der behandler disse udfordringer kan vi lære af hinandens tilgange og erfaring og derigennem skabe værdi for den nordiske byggebranche, men også uden for Norden, ” siger ny generalsekretær for Nordisk Ministerråd, Karen Ellemann.

Når undervisningsmaterialet er færdigudviklet vil det være tilgængeligt på [www.nordicsustainableconstruction.com](http://www.nordicsustainableconstruction.com).

**For yderligere oplysninger, kontakt:**

Sekretariatsleder af Nordic Sustainable Construction, Helle Redder Momsen pr e-mail: [nordicsustainableconstruction@bpst.dk](mailto:nordicsustainableconstruction@bpst.dk) eller tlf.: 2963 5239.

**Fakta om programmet**

Programmet Nordic Sustainable Construction er finansieret af Nordic Innovation og løber fra 2021-2024. Programmet arbejder med at etablere Norden som førende inden for bæredygtigt og konkurrencedygtigt byggeri og støtter den grønne omstilling af den nordiske byggebranche.

Programmet arbejder med nordisk harmonisering af livscyklusvurderinger (LCA), cirkulære forretningsmodeller og udbud, bæredygtige byggematerialer og arkitektur, emissionsfrie byggepladser, forøget genbrug af byggematerialer samt videndeling.

**Billedtekst**

Til opstartsmødet 23. januar 2023 blev projektet skudt i gang af Frederik Schelle Hornnes, Helle Redder Momsen og Sidse Zimmermann fra Nordic Sustainable Construction, Iver Gaarsted og Jakob Sonny Jakobsen fra Videnscenter for Håndværk og Bæredygtighed samt Bjørn Bauer, Simon Claësson Kaarsberg, Sara Lisa Egebæk og Lea E. Eliasson fra Norion Consult.